**Høringssvar fra Skolelederforeningen til budget 2025**

**Høringsfristen er senest torsdag den 5. september 2024 kl. 08:00.**

[Høringssvar skal indsendes til hoering.budget@kalundborg.dk.](mailto:hoering.budget@kalundborg.dk)

Skolelederforeningen i Kalundborg kommune vil gerne takke politikkerne for at se positivt på renovering af Firhøjskolen, ny pavillon i Specialcenter Sigrid Undset og ikke mindst betænke Kathøj Svallerup med tidssvarende bygninger ved Hvidebækskolen, samt renovering af sidst nævnte.

Ligeledes ser vi anerkendende på, at der ikke er lagt op til en lukning af et af de tre inklusionscentre, som fremført i sidste års råderum, når der ses på det stigende antal elever med særlige behov, som visiteres til specialundervisningstilbuddet.

**Jf. perspektivnotatet s.8 dot 3;** Vi har forståelse for, at PPR er under pres og vi ser ind i en underfinansiering. Det vil efter vores opfattelse være yderst uheldigt, hvis dette finansieres på bekostning af det samlede skolevæsen. B og F redegør i temabudgetteringen for, at der er kommet flere sårbare borgere til.

Selvom flere børn visiteres til særlige tilbud, bør man fastholde økonomien til det, samtidig med at almenskolerne tilføres midler til at udvikle skolemiljøet, så flere børn kan fastholdes længere i almenområdet. Det kræver igen prioritering, og den kan vi ikke læse ud af det udsendte høringsmateriale.

Den demografimodel, som skolerne driftes med, er netop lavet til at skære udgifter væk fra almenområdet, når elevtallet falder. Det er en udfordring med de massive opgaver skolevæsnet står overfor. Vi ser et stort potentiale i at udvikle skolen mht. faglighed, trivsel, bekymrende elevfravær og fremtidens folkeskole. Det vil afgjort også betyde noget for motivationen for at flytte til kommunen, at folkeskolerne er gode og ikke mindst fremstår med tidssvarende læringsmiljøer.

Vi har stor respekt for, og er enige i, at praksisfaglighed og åben skole er positive destinationer for alle børn og unge. Vi opfordrer derfor til, at man også prioriterer det i budgetlægningen i 2025. Banale ting som f.eks. materialeomkostninger, samt transportudgifter i et stramt skolebudget bør ikke afholde elever fra deltagelse i f.eks. Skills, naturfagsmarathon o.l. Vi er en stor kommune geografisk. Derfor bør der planlægges med transportudgifter, når man har ambitioner om en varieret skoledag. Det er den nuværende ramme ikke til.

**H4 Årby skole;** Der aftales en ramme på 10 elever ud fra princippet om vippemodel – modellen giver uforholdsmæssig en usikkerhed i driften på op til +- 4 elever, det vil kunne skabe usikkerhed og bæredygtig budgetlægning på Årby skole, som er en relativ lille enhed.

[**H25 Analyse af skolernes indeklima og vedligeholdelsesefterslæb**](https://kalundborg.dk/Admin/Public/DWSDownload.aspx?File=%2fFiles%2fFiles%2f3_Politik%2fBudget+og+Regnskab%2f03.04+H25+Analyse+af+skolernes+indeklima+og+vedligeholdelseseftersl%c3%a6b.pdf)**;**

Skolelederforeningen konstaterer et stort vedligeholdelsesefterslæb på bygningsmassen, startende med det basale, tagene, og uden at det prioriteres at se på indvendig maling, gulvenes stand osv.

Mht. vedligeholdelsesindsatsen, så skal både bygningernes bæredygtighed, f.eks. fjernvarme kontra olieopvarmning, skolernes udenomsarealer og antal brugere tages i betragtning, når indsatsen skal prioriteres. Med et faldende børnetal i overslagsårene, og særligt i landdistrikterne, bør driften af bygningerne drøftes. Det er dyrt at have mange, gamle matrikler. Kan de (nogen af dem) afvikles i stedet for at vedligeholde dem/lade dem forfalde?

Vi har med interesse fulgt sammenlægningen af Raklev Skole og Nyrupskolen. Det er interessant at følge, at Nyrupskolen har haft kapacitet til at optage (effektivt set) en hel naboskole.

Er der mulighed for samme øvelse i andre områder af kommunen?

**H26 international skole;** Som udgangspunkt en rigtig god ide. Jf. perspektivnotatet kan vi læse, at der i de kommende år vil være en øget efterspørgsel på udenlandsk arbejdskraft. Desværre for folkeskolen er børnetallet faldende. Indtil nu har folkeskolerne i Kalundborg Kommune rummet elever med andre nationalitet end dansk – konsekvensen vil derfor blive, at de resterende skoler vil opleve øget fald i elevtilgang, hvilket får konsekvenser for skolens drift/struktur.

**Råderumskatalogforslag Nr. 42, ”Sammenlægning af STU-tilbud”**

I Råderumskataloget fremstilles forslag om sammenlægning. Forslaget gælder i første omgang kun sammenlægning af ledelse. Vi undrer os over, at der i samme proces ikke tales om sammenlægning på én matrikel. Vi forstiller os med denne form, at nedenstående synergier vil udeblive.

Med en sammenlægning af STU-skolerne under én ledelse og én matrikel, ser Skolelederforeningen Kalundborg Kommune positivt på en sammenlægning, da det vil bidrage konstruktivt til en mere bæredygtig drift. En stor udgiftspost i dag er husleje - samlet set for begge STU-uddannelser ca.100.000.- pr måned. Det er penge, som kunne være anvendt på at løse mere komplekse opgaver i STU-tilbuddene, fx unge med multiple handicap. Denne ydelse købes i dag i nabokommunerne – disse opgaver bør hjemtages til gavn for Kalundborg Kommunes borgere og økonomi. Hvis dette skal lykkes, er det vigtigt at den nye lokation rummer en høj grad af handicaptilgængelighed.